ທ່ານ ທ​ຣຳ ພະ​ນັ​ນ​ຕໍ່ ເສດ​ຖະ​ກິດ ເພື່ອ​ໃຫ້​ໄດ້​ຮັບ ​ການ​ເລືອກ​ຕັ້ງ ​ດຳ​ລົງ​ຕຳ​ແໜ່​ງ​ ອີກ​ນຶ່ງ​ສະ​ໄໝ
ໃນ​ການ​ຢັ່ງ​ຫາງ​ສຽງ​ຂອງ​ອົງ​ການ ກາ​ລ​ລັບ (Gallup Poll) ສະ​ແດງ​ໃຫ້​ເຫັນ​ວ່າ ປະ​ຊາ​ຊົນ ອາ​ເມ​ຣິ​ກັນ ໃຫ້​ຄະ​ແນນ​ເສດ​ຖະ​ກິດນີ້​ວ່າ ​ດີ​ທີ່​ສຸດ​ນັບ​ຕັ້ງ​ແຕ່​ທ້າຍ​ຊຸມ​ປີ 1900.
ຂ່າວດີສຳລັບປະທານາທິບໍດີ ດໍໂນລ ທຣຳ, ການຢັ່ງຫາງສຽງເມື່ອບໍ່ດົນມານີ້ໄດ້ສະເໜີວ່າ ຄົນ ອາເມຣິກັນ ສ່ວນຫຼາຍເວົ້າວ່າ ເຂົາເຈົ້າມີຖານະດີຂຶ້ນກວ່າເກົ່າ ຕອນທີ່ທ່ານ ທຣຳ ເຂົ້າຮັບຕຳແໜ່ງ ທ່ານປະທານາທິບໍດີແມ່ນກຳລັງພະນັນວ່າ ຕົວບົ່ງຊີ້ເສດຖະກິດທີ່ດີຂຶ້ນ ຈະປູທາງໃຫ້ທ່ານຖືກເລືອກດຳລົງຕຳແໜ່ງອີກສະໄໝນຶ່ງໃນເດືອນພະຈິກນີ້ ນັກຂ່າວວີໂອເອປະຈຳທຳນຽບຂາວ ແພັດຊີ ວິດາຄຸສວາຣາ ມີລາຍງານ ກ່ຽວກັບ ເລື່ອງນີ້, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ໃນການໂຮມຊຸມນຸມຂອງທ່ານນັ້ນ, ແລະ ຂ້ອນຂ້າງວ່າທຸກຄັ້ງອື່ນໆ, ປະທານາທິບໍດີ ທຣຳ ມັກຈະເວົ້າ ກ່ຽວກັບ ເສດຖະກິດທີ່ດີຂຶ້ນ ປະທານາທິບໍດີ ດໍໂນລ ທຣຳ ກ່າວວ່າ “ນັບຕັ້ງແຕ່ການເລືອກຕັ້ງຂອງຂ້າພະເຈົ້າ, ອາເມຣິກາ ມີວຽກເຮັດງານທຳໃໝ່ 7 ລ້ານໜ້າວຽກ ອັດຕາການຫວ່າງງານແມ່ນໄດ້ຕົກລົງຕ່ຳທີ່ສຸດໃນຮອບເຄິ່ງສັດຕະວັດ ອັດຕາການຫວ່າງການທົ່ວໄປພາຍໃຕ້ລັດຖະບານຂອງຂ້າພະເຈົ້າ ແມ່ນຕ່ຳກວ່າທຸກໆລັດຖະບານກ່ອນໜ້າ ນີ້ໃນປະຫວັດສາດຂອງປະເທດເຮົາ ” ບັນດານັກວິເຄາະສ່ວນຫຼາຍເຫັນພ້ອມກັນວ່າ ຕົວບົ່ງຊີ້ພື້ນຖານລວມມີຕະຫຼາດຮຸ້ນ, ຍອດຜະລິດຕະພັນລວມພາຍໃນ ແລະ ການຫວ່າງງານແມ່ນມີທ່າທາງທີ່ດີຫຼາຍ, ເຮັດໃຫ້ທ່ານປະທານາທິບໍດີ ໄດ້ຮັບການສະໜັບສະໜູນເພີ່ມຂຶ້ນ ທ່ານນາງ ແຄັດລີນ ແມັກເຄຍນັນ (Kathleen McKiernan) ຈາກມະຫາວິທະຍາໄລ ແວນເດີບິລທ໌ ກ່າວວ່າ “ມັນຍຸຕິທຳທີ່ຈະເວົ້າວ່າ ເສດຖະກິດ ໄດ້ສືບຕໍ່ມີແນວໂນ້ມດີຂຶ້ນໃນຕະຫຼອດທ້າຍໄລຍະຂອງລັດຖະບານ ໂອບາມາ ແລະ ຕອນເລີ່ມຕົ້ນຂອງລັດຖະບານທ່ານ ທຣຳ ” ແຕ່, ປະຊາຊົນ ອາເມຣິກັນ ມີຄວາມຮູ້ສຶກແນວໃດ? ທ້າວ ແຄເມີຣອນ ໂຄຮໂຕ ເວົ້າວ່າ “ເມື່ອຄົນເວົ້າວ່າ ພວກເຮົາຈະໄດ້ເສຍພາສີໜ້ອຍລົງ ແລະ ເສດຖະກິດຈະດີຂຶ້ນ ຂ້າພະເຈົ້າບໍ່ເຫັນວ່າມັນຈະເປັນແນວນັ້ນ, ຕາມຄວາມຄິດສ່ວນຕົວເນາະ ” ທ້າວ ເຄີທິສ ທາຍເລີ ເວົ້າວ່າ “ຕຳແໜ່ງວຽກງານທັງຫຼາຍແມ່ນເລີ່ມທີ່ຈະມີອອກມາ ຖ້າເຈົ້າບໍ່ອອກໄປນອກ ແລະ ຫາວຽກ ເຈົ້າກໍຈະບໍ່ມີວັນຫາມັນເຫັນ ລາວຈະບໍ່ມາຫາເຈົ້າ ແລະ ເອົາວຽກໃຫ້ເຈົ້າ ເຈົ້າຕ້ອງໄປຊອກຫາມັນ ນັ້ນແມ່ນຜົນທີ່ຈະອອກມາໃນທີ່ສຸດ ສະນັ້ນສະໜັບສະໜູນທ່ານ ທຣຳ ” ໃນການຢັ່ງຫາງສຽງຂອງອົງການ ກາລລັບ (Gallup Poll) ສະແດງໃຫ້ເຫັນວ່າ ປະຊາຊົນ ອາເມຣິກັນ ໃຫ້ຄະແນນເສດຖະກິດນີ້ວ່າ ດີທີ່ສຸດນັບຕັ້ງແຕ່ທ້າຍຊຸມປີ 1900 ແຕ່ວ່າປະຊາຊົນ ອາເມຣິກັນ ແມ່ນເຮັດວຽກທີ່ມີຄ່າຈ້າງຕ່ຳສຸດ ແລະ ມີຄວາມຫຍຸ້ງຍາກໃນການຈ່າຍຄ່ານ້ຳຄ່າໄຟຕ່າງໆຂອງເຂົາເຈົ້າ ປະຊາຊົນຫຼາຍກວ່າ 38 ລ້ານຄົນອາໄສຢູ່ຕ່ຳກວ່າເສັ້ນຄວາມທຸກຍາກ ແລະ ຫຼາຍກວ່າ 90 ລ້ານຄົນແມ່ນອາໄສຢູ່ໃກ້ກັບຄວາມທຸກຍາກ ທ່ານນາງ ແຄັທລີນ ແມັກເຄຍນັນ ກ່າວວ່າ “ແນ່ນອນຄວາມຮັ່ງມີແມ່ນກຳລັງເຕີບໂຕ້ ແຕ່ມັນກໍມີຄວາມຢ້ານກົວເພີ່ມຂຶ້ນວ່າ ຄວາມຮັ່ງມີບາງສ່ວນນີ້ແມ່ນເພັ່ງເລັງໃສ່ຄົນຈຳນວນນຶ່ງ ແລະ ມັນບໍ່ໄດ້ຖືກແຜ່ກະຈາຍໄປຮອດປະຊາກອນທົ່ວປະເທດ ” ເປັນຈຸດນຶ່ງທີ່ບັນດາຜູ້ລົງແຂ່ງຂັນ ເອົາຕຳແໜ່ງປະທານາທິບໍດີ ສັງກັດພັກເດໂມແຄຣັດ ມັກຈະເພັ່ງເລັງໃສ່, ໃນຂະນະທີ່ພວກເພິ່ນໂຈມຕີນະໂຍບາຍເສດຖະກິດຂອງທ່ານ ທຣຳ ທ່ານ ເບີນີ ແຊນເດີສ໌, ຜູ້ລົງແຂ່ງຂັນເອົາຕຳແໜ່ງປະທານາທິບໍດີ ສັງກັດພັກເດໂມແຄຣັດ ກ່າວວ່າ “ເສດຖະກິດ ແລະ ລັດຖະບານທີ່ເຮັດວຽກເພື່ອພວກເຮົາທຸກຄົນ, ບໍ່ແມ່ນຜູ້ປະກອບສ່ວນໃຫ້ການໂຄສະນາຫາສຽງຂອງຄົນຮັ່ງມີ ” ການຢັ່ງຫາງສຽງດຽວກັນໄດ້ສະແດງໃຫ້ເຫັນວ່າ ປະຊາຊົນຫຼາຍກວ່າ 6 ໃນ 10 ຄົນເວົ້າວ່າ ເຂົາເຈົ້າມີຖານະດີກວ່າເກົ່າເວລາທີ່ທ່ານ ທຣຳ ເຂົ້າກຳຕຳແໜ່ງ ທ່ານ ຮານສ໌ ວອນ ສປາຄອຟສກີ ຈາກມູນນິທິ ເຮີຣິເທັຈ໌ ເວົ້າວ່າ “ມັນຍາກທີ່ສຸດທີ່ຈະເອົາຊະນະປະທານາທິບໍດີ, ມັນບໍ່ກ່ຽວວ່າຈະເປັນສະມາຊິກພັກຣີພັບບລີກັນ ຫຼື ເດໂມແຄຣັດ, ເມື່ອເສດຖະກິດກຳລັງດີຂຶ້ນ, ເມື່ອມັນມີວຽກງານຫຼາຍ, ຄ່າຈ້າງແມ່ນກຳລັງສູງຂຶ້ນ, ທັງໝົດນັ້ນຈະຊ່ວຍປະທານາທິບໍດີທີ່ຄົນປັດຈຸບັນຮັກສາຕຳແໜ່ງໄວ້ໄດ້ ” ບໍ່ມີປະທານາທິບໍດີທີ່ຢູ່ໃນຕຳແໜ່ງຄົນໃດ ໃນສາມທົດສະວັດທີ່ຜ່ານມາ ໄດ້ຮັບ ການເວົ້າຈາກປະຊາຊົນໃນລະດັບທີ່ສູງວ່າ ເຂົາເຈົ້າຮູ້ສຶກດີຂຶ້ນ ກ່ຽວກັບ ສະຖານະການດ້ານເສດຖະກິດຂອງເຂົາເຈົ້າ ແຕ່ວ່າ, ມັນມີຂໍ້ເທັດຈິງອື່ນໆຫຼາຍຢ່າງ ທີ່ຈະພິຈາລະນາຜົນທີ່ອອກມາສຸດທ້າຍໃນການເລືອກຕັ້ງເດືອນພະຈິກນີ້